b'\n_START_ARTICLE_\nIkkunaremontti\n_START_SECTION_\nIkkunaremontin kustannukset\n_START_PARAGRAPH_\nOmakotitalouksissa ikkunaremontin hinnaksi tulee keskim\xc3\xa4\xc3\xa4rin 800\xe2\x80\x931800 per aukko riippuen ikkunoiden koosta, mallista, varusteista ja asennettavasta m\xc3\xa4\xc3\xa4r\xc3\xa4st\xc3\xa4, jos ikkunat vaihdetaan kokonaan uusiin ja ty\xc3\xb6 ostetaan ns. "avaimet k\xc3\xa4teen" -periaatteella. Tyypillisen ikkunaremontin kokonaiskustannuksista varsinaisten ikkunoiden osuus on noin puolet. Noin nelj\xc3\xa4nnes koostuu asennuksesta sek\xc3\xa4 v\xc3\xa4ltt\xc3\xa4m\xc3\xa4tt\xc3\xb6mist\xc3\xa4 tarvikkeista kuten pelleist\xc3\xa4, puulistoista, kiinnitysmateriaaleista, eristeist\xc3\xa4 ja smyygeist\xc3\xa4 eli ikkunan ulkopuolella k\xc3\xa4ytett\xc3\xa4vist\xc3\xa4 sovitelaudoista. _NEWLINE_Usein ikkunaremontin yhteydess\xc3\xa4 vaihdetaan my\xc3\xb6s ulko-ovet, jolloin niiden osuus kustannuksista on noin kuudennes. Viimeinen kuudesosa kustannuksista muodostuu rahdista, vanhojen ikkunoiden kierr\xc3\xa4tyksest\xc3\xa4 sek\xc3\xa4 lis\xc3\xa4varusteista kuten tuloilmaventtiileist\xc3\xa4 ja kaihtimiista._NEWLINE_Yksitt\xc3\xa4isen ikkunan hintaan vaikuttaa eniten ikkunan l\xc3\xa4mm\xc3\xb6nl\xc3\xa4p\xc3\xa4isykerroin eli U-arvo sek\xc3\xa4 ikkunan v\xc3\xa4likarmien m\xc3\xa4\xc3\xa4r\xc3\xa4.\xc2\xa0Asennuskustannuksiin vaikuttaa merkitt\xc3\xa4v\xc3\xa4sti talon tyyppi ja rakenne, sill\xc3\xa4 monikerroksisissa rakennuksissa ikkunoita ei voida asentaa maasta k\xc3\xa4sin, vaan apuna tarvitaan rakennustelineit\xc3\xa4 tai nosturia.'